ઇન્ટરનેશનલ ડેસ્કઃ જે સમિટની આખું વિશ્વ રાહ જોઇ રહ્યું હતું, તે આજે મંગળવારે સિંગાપોરમાં યોજાઇ ગઇ. આજે વહેલી સવારે સિંગાપોરમાં અમેરિકાના પ્રેસિડન્ટ ડોનાલ્ડ ટ્રમ્પ અને નોર્થ કોરિયાના સરમુખત્યાર કિમ જોંગ ઉન વચ્ચે બેઠક થઇ. બેઠક બાદ ટ્રમ્પે કહ્યું કે, આ મુલાકાત ધાર્યા કરતાં વધુ સફળ અને સારી રહી. બંને નેતાઓએ બીજી દ્વિપક્ષીય બેઠક અને લંચ બાદ કેટલાંક સમજૂતી કરાર પર હસ્તાક્ષર પણ કર્યા છે. બંનેએ સામૂહિક નિવેદન જાહેર કરતાં કહ્યું કે, વિશ્વ આવનારા દિવસોમાં મોટાં બદલાવને જોશે. આ સાથે જ પ્રેસિડન્ટ ટ્રમ્પે, કિમ જોંગને વ્હાઇટ હાઉસ આવવાનું આમંત્રણ આપ્યું છે. ઉપરાંત ટ્રમ્પે કહ્યું કે, નોર્થ કોરિયા ટૂંક સમયમાં જ ન્યૂક્લિયર ડિસઆર્મેન્ટ્સ (પરમાણુ નિઃશસ્ત્રીકરણ)ની કાર્યવાહીને ઝડપી બનાવશે.